הוועדה המיוחדת לעניין נגיף הקורונה החדש ולבחינת היערכות המדינה למגפות ולרעידות אדמה, כנסת 23, פרוטוקול מספר 19, 2020-06-30 11:30

יפעת שאשא ביטון: ברשותכם, אני פותחת את ישיבת הוועדה המיוחדת לעניין נגיף הקורונה.

יפעת שאשא ביטון: על סדר היום צו לתיקון ולקיום תוקפן של תקנות שעת חירום (נגיף הקורונה החדש - הגבלת פעילות) (שינוי התוספת לחוק) - התש"ף-2020, לפי חוק לתיקון ולקיום תוקפן של תקנות שעת חירום (נגיף הקורונה החדש - הגבלת פעילות), התש"ף-2020.

יפעת שאשא ביטון: אנחנו נמצאים כאן בהמשך להחלטות ועדת הקורונה מאתמול.

יפעת שאשא ביטון: כאמור, בהתאם לחקיקה שלנו בשבוע שעבר, לנו יש את הסמכות כוועדה להביא שינויים שהממשלה מבקשת בתוקף צו ולא בתהליך חקיקה, ועכשיו אנחנו עכשיו נמצאים עם הצו החדש.

יפעת שאשא ביטון: מי מציג אותו?

נינה כהן קרן: משרד הבריאות.

נינה כהן קרן: סעיף 2(1) בחוק לתיקון ולקיום תוקפן של תקנות שעת החירום מסמיך את הממשלה, באישור ועדה, לשנות את מספר השוהים המותר באירוע שמתקיים באולם אירועים.

נינה כהן קרן: אני אומר כרגע לדברים שכאשר תוקנו תקנות שעת החירום באופן שאפשר לקיים אירועים עם מספר משתתפים של 250 בהשוואה למצב הקודם, אז זה היה מוגבל ל-50 אנשים, ראינו לנגד עינינו שני דברים.

נינה כהן קרן: דבר ראשון ראינו שהייתה כבר מגמה מדאיגה של עלייה בנתוני התחלואה, לא כמו שיש היום אבל הנתונים כבר היו בעלייה.

נינה כהן קרן: הדבר השני זאת העובדה שתקנות שעת החירום עומדות לפקוע ואנחנו עומדים להאריך אותן בחוק שבעצם יקבע שההסדרים שבתוכם לתקופה של 45 ימים.

נינה כהן קרן: מה שהיה לנו מאוד מאוד חשוב זה שתישאר איזושהי גמישות בהסדרים הללו שנקבעו לקראת הסוף ושהרחיבו את האפשרות להתקהל ולקיים אירועים, שתהיה לנו איזושהי יכולת וגמישות לתקן את זה במידת הצורך.

נינה כהן קרן: באמת בהתאם לנתונים שאנחנו רואים בימים האחרונים, קבינט הקורונה שהתכנס אתמול החליט לצמצם את מספר המשתתפים באירועים באופן שמפורט בצו שתכף נקרא, שבעצם קובע שכל אירוע, מלבד אירועים של חתונות ובר או בת מצווה, מספר המשתתפים לא יעלה על 50 ולגבי אירועי חתונות ובר או בת מצווה, נקבעה התקופה שתתחיל בשבוע הבא, ב-10 ביולי, אירועים שמתקיימים בתוך מבנה יצומצמו למספר משתתפים של עד 100 אנשים ולא יותר מ-50 אחוזים מהתפוסה של המקום, בעוד שאירועים בשטח פתוח, שם הסיכון הוא נמוך יותר, יישארו 250 אנשים.

יואל רזבוזוב: כולל אירועי תרבות?

נינה כהן קרן: לא.

נינה כהן קרן: באירועי תרבות נשארים עם 250 אנשים.

יפעת שאשא ביטון: אני רוצה להבין שוב.

יפעת שאשא ביטון: בעשרת הימים הקרובים יש הגבלה אחרת של מספר האנשים?

יפעת שאשא ביטון: לא.

נינה כהן קרן: לגבי אירועים שהם לא חתונות ובר או בת מצווה.

יפעת שאשא ביטון: אני מדברת על חתונות, על בר או בת מצווה.

נינה כהן קרן: לא.

נינה כהן קרן: המצב נשאר כמו שהוא.

יפעת שאשא ביטון: בואו נגיד את האמת.

יפעת שאשא ביטון: כל האירועים שהיו עד היום, חוץ מבר או בת מצווה וחתונה, ממילא קראו להם התקהלות וממילא היו 50 אנשים.

נינה כהן קרן: לא בדיוק.

קריאה: לא.

קריאה: 250 אנשים.

נינה כהן קרן: כן אפשרנו לקיים אירועים לציון טקס דתי כולל בריתות, ברית, בריתה, עד 250 אנשים.

יפעת שאשא ביטון: מה שהוצאתם כאן זה את הברית והבריתה.

נינה כהן קרן: בעיקר את האירועים האלה או אירועים דומים שיש בדתות אחרות.

נירה לאמעי רכלבסקי: אני רוצה להבהיר שבעצם סעיף 1 משנה את החוק שעשינו.

נירה לאמעי רכלבסקי: החוק עכשיו משתנה.

נירה לאמעי רכלבסקי: סעיף 2 קובע הוראת שעה.

נירה לאמעי רכלבסקי: תסבירו מה המועדים של הוראת השעה ולמה קבעתם את זה כהוראת שעה נוספת.

נינה כהן קרן: המתווה שהוחלט עליו אתמול בקבינט הקורונה, הוא באמת כדי לצמצם את הפגיעה שנגרמת מהתיקון הזה, לקבוע את זה בתקופה, בגלל המנהגים היהודיים בתקופה הזו נערכות פחות חתונות ואירועים למרות שכמובן שהם נערכים גם בתקופה הזאת.

נינה כהן קרן: לכן זה הוגבל דווקא לזמנים האלה.

יפעת שאשא ביטון: בואו נגיד את האמת.

יפעת שאשא ביטון: לא צריך להגביל בזמנים האלה כי ממילא לא מתקיימים אירועים, כך שזה לא ממש משנה.

יפעת שאשא ביטון: הניסיון לקשור את זה בין הדתות הוא לא, זה סתם.

משה אבוטבול: היושבת ראש מכירה את הסיפור עם אותו יהודי שבנה סוכה.

משה אבוטבול: זה היה בחוץ לארץ בתקופה שאסור היה להקים סוכה.

יפעת שאשא ביטון: אני מכירה רק את שלומית.

יפעת שאשא ביטון: אצלי רק היא בונה.

משה אבוטבול: שלומית בונה סוכה.

משה אבוטבול: הוא בנה סוכה והשופט היה יהודי אלא שהוא לא גילה זאת.

משה אבוטבול: הוא נתן לו הוראה האומרת שתוך שבוע הוא צריך לפרק את הסוכה.

משה אבוטבול: בשבוע הזה זה עבר.

יפעת שאשא ביטון: לא הייתי לוקחת את זה כהסבר כי אם זה ההסבר, לא צריך בכלל תקנות כי ממילא לא מתקיימים אירועים.

יפעת שאשא ביטון: הרעיון הוא שאנחנו נמצאים באמת באיזושהי מגמה של עלייה.

יפעת שאשא ביטון: התקופה הזו היא בהחלט תקופה לבחון את המגמות ולראות לאיזה כיוונים זה הולך.

יפעת שאשא ביטון: אני רק מחדדת ואומרת שלמעשה כל הצו הזה פג תוקפו בסוף חודש יולי.

יפעת שאשא ביטון: זה אומר שתהיה לנו אפשרות להתכנס כאן שוב ולדון בדברים מחדש ולבחון אותם לאור ההתפתחויות, כך שאין כאן משהו שהוא חורץ דין לטווח רחוק.

יפעת שאשא ביטון: בבקשה, חבר הכנסת אבוטבול וחבר הכנסת רזבוזוב.

משה אבוטבול: רק שאלה, גם כדי להבין את זה כי בכל אופן אנחנו נישאל.

משה אבוטבול: אנחנו הרי אנשי ציבור ושואלים אותנו.

משה אבוטבול: מה נשתנה הנושא הזה מנושא של תרבות?

משה אבוטבול: גם לצד כזה וגם לצד אחר.

משה אבוטבול: אם מותר, מותר לכולם ואם אסור, אסור לכולם.

משה אבוטבול: יבואו מיד ויסבירו את הנושא הזה ויאמרו כי רוקדים וכולי וכולי, אבל מעבר לזה האם יש עוד איזה הסבר.

משה אבוטבול: עוד נתון שאני יכול לשכנע את הציבור?

משה אבוטבול: למה בתרבות כך וכאן המספר מצטמצם?

נינה כהן קרן: אין לנו כרגע נתונים על אירועי תרבות כי התיקון שאפשר אירועי תרבות הוא ממש מהתקופה האחרונה.

נינה כהן קרן: מה שכן יש לנו, אלה נתונים מה-14 ביוני וכמובן נתונים שקודמים לכך לגבי אירועים.

נינה כהן קרן: נמצאת אתנו ב-זום דוקטור אמיליה אניס, שהיא מנהלת אגף אפידמיולוגיה במשרד הבריאות.

נינה כהן קרן: אם תרצו, היא תוכל להרחיב לגבי נתוני תחלואה בתקופה הזאת בהקשר של אירועים.

משה אבוטבול: בתרבות?

נינה כהן קרן: כן.

יפעת שאשא ביטון: תכף נאפשר לה להתייחס, אבל אני אנצל את ההזדמנות לומר משהו.

יפעת שאשא ביטון: בשבוע שעבר אני הייתי בשתי חתונות ונורא צרם לי.

יפעת שאשא ביטון: אנחנו כאן בדיון, אתם יודעים, במקום הנוח והסטרילי הזה דיברנו על כמה ישמרו שם על הכללים, שבעלי האולם יודעים לעשות את ההפרדה, אפילו דיברנו על אולמות נפרדים לנשים וגברים, ואני מגיעה לאירוע – ואני לא מדברת אתכם על ההפקרות שאף אחד שם לא עם מסכה, כולם רוקדים ברחבה מאוד מאוד צמודים.

יפעת שאשא ביטון: אגב, אני לא הכרתי 90 אחוזים מהאנשים למרות שהחתונה הייתה של אנשים מאוד מאוד קרובים אלי.

יפעת שאשא ביטון: גם המיתוס הזה שכולם מכירים את כולם בחתונה וזאת רק משפחה, גם הוא מופרך.

יפעת שאשא ביטון: כל מה שעלה כאן בדיון בוועדה צץ לי בראש וכאבה לי הבטן כי אנחנו ניסינו להילחם לפתוח את זה ואני רואה שבתוך האולמות זה לא באמת נשמר, שלא לדבר על כך שבחתונה אחרת שהייתי, אני יכולה לחתום שהיו גם מעל 1,000 אנשים במקום.

יפעת שאשא ביטון: זה לא משנה מה אנחנו קובעים לגבי זה.

יפעת שאשא ביטון: אני חושבת שעיקר הדגש צריך להיות באכיפה, אכיפה, אכיפה.

יפעת שאשא ביטון: אני עדיין כן חושבת שאחרי שנבחן את המגמה בחודש הקרוב, אנחנו כן צריכים ללמוד לא אם לפתוח או לא לפתוח אלא איך לפתוח.

יפעת שאשא ביטון: לפתוח את זה ולראות שאנחנו עושים את זה נכון.

יפעת שאשא ביטון: אנחנו נצטרך פשוט להשתמש בכלים אחרים.

יפעת שאשא ביטון: בחודש הקרוב אנחנו כמובן נלך עם מה שיש כאן כי זה חודש שאנחנו כולנו נלמד מה קורה, אבל כן חשוב לי שלקראת הדיונים הבאים אנחנו נחשוב איך אנחנו עושים את הדברים ולא אם אנחנו עושים אותם.

יפעת שאשא ביטון: בבקשה, חבר הכנסת רזבוזוב.

יואל רזבוזוב: תודה היושבת ראש.

יואל רזבוזוב: אנחנו בדיון הזה כאן חורצים גורלות.

יואל רזבוזוב: בסופו של דבר כל מגבלה תהווה קריסה כלכלית.

יואל רזבוזוב: אני כן בעד יותר בדיקות, יותר אכיפה וכפי שאני מבין המלוניות מפוצצות, אני בעד יותר בידוד, בידוד נקודתי ולא לסגור את כל המשק.

יואל רזבוזוב: סתם אני מקריא הודעה שקיבלתי אתמול: "אם מורידים מתחת ל-250 אנשים באולמות אירועים - אחד שהוא בעלים של שלושה אולמות אירועים – אני סוגר מיידית את כל העסקים שלי, מפטר 180 אנשים שכבר החזרתי מחל"ת ב-14 לחודש, הרבה זוגות צעירים יפסידו וספקים יאבדו את הכסף שלהם".

יואל רזבוזוב: זה יהיה אסון.

יואל רזבוזוב: אנחנו מדברים כאן על קריסה כלכלית.

יואל רזבוזוב: אנחנו פשוט חורצים גורלות ובמקום ללכת ולעודד יותר בדיקות, במקום בידוד נקודתי, הממשלה הולכת וסוגרת.

יואל רזבוזוב: אני חושב שזה לא נכון, ולא משנה אם זה עד ה-10 ביולי או אחריה-10 ביולי.

יואל רזבוזוב: אנחנו באמת צריכים לעבוד כאן בפינצטה.

יואל רזבוזוב: כמו שאמרתי, יותר בידוד ואכיפה.

יואל רזבוזוב: אין דרך אחרת.

יואל רזבוזוב: זאת שגרת קורונה ואנחנו צריכים לדעת להתמודד אתה.

יואל רזבוזוב: הכי קל זה לסגור.

יואל רזבוזוב: זה לא פשוט ואתמול היה לנו דיון גם בנושא הספורט.

יפעת שאשא ביטון: כן, אבל זה לא או זה או זה.

יפעת שאשא ביטון: זה לא זה במקום זה.

יפעת שאשא ביטון: אני מסכימה אתך שזה צריך להיות גם זה וגם זה.

יפעת שאשא ביטון: צריך לראות איך עושים את זה נכון.

יואל רזבוזוב: נכון.

משה אבוטבול: אלה אותם דברים שדיברנו עליהם.

משה אבוטבול: בסוף אתה הבטחת לי שלא ילכו מכות אבל הלכו מכות.

יפעת שאשא ביטון: צריך לזכור שגם אם אנחנו נלך לנושא של בידוד ובאירועים וחתונות, בניגוד למופעי תרבות, שם פחות מתערבבים כל ה-500 אנשים אוכל ה-250 אנשים, כשאתה סוגר 500 אנשים בחתונה ואתה מבודד אותם, גם זאת פגיעה במשק.

יפעת שאשא ביטון: אלה עוד 500 אנשים שלא הולכים לעבודה.

יפעת שאשא ביטון: לכן אני אומרת שיש לנו את החודש הזה ללמוד את המגמות ולראות איך אנחנו בונים את הדברים בצורה קצת יותר מאתגרת.

משה אבוטבול: שאלה.

משה אבוטבול: לגבי מכות בספורט, זה מדבק או לא?

יפעת שאשא ביטון: לא.

יפעת שאשא ביטון: אנחנו לא הולכים מכות בכלל.

יפעת שאשא ביטון: דוקטור אמיליה אניס, בבקשה.

אמיליה אניס: שלום לכולם.

אמיליה אניס: אני מנהלת האגף לאפידמיולוגיה בשירותי בריאות הציבור.

אמיליה אניס: אני מבקשת להציג בפניכם את הנתונים שיש לנו על הדבקה בחתונות עד כה.

אמיליה אניס: מה שאני הולכת להציג לכם זה מספר מקרים מאומתים שדיווחו על חשיפה בחתונה ושהתקבלו בחקירות אפידמיולוגיות שבוצעו על ידי שירותי בריאות הציבור.

אמיליה אניס: המקרים האלה, חשוב לציין, הם כוללים רק את המעגל הראשון.

אמיליה אניס: כלומר, זה לא כולל את מי שנדבק מהם.

אמיליה אניס: סך הכול, החל מפברואר, היו לנו שני דיווחים על 212 מקרים מאומתים שדיווחו על הדבקה בחתונה.

אמיליה אניס: אם נסתכל על ההתפלגות של המקרים האלה לפי חודש, הרי שבפברואר היו לנו שמונה מקרים, במארס היו לנו 68 מקרים, באפריל המספר ירד ל-15 מקרים, במאי המספר ירד לשבעה וביוני, מתחילת יוני, המספר הוא 114 מקרים מאומתים.

אמיליה אניס: שימו לב שרק באמצע החודש המתווה של החתונות השתנה.

אמיליה אניס: אם כן, יש לנו 114 מקרים מאומתים שדיווחו שנדבקו בחתונה.

אמיליה אניס: אני רוצה לציין שמדובר על תחלואה בפריסה ארצית ובכל המגזרים.

אמיליה אניס: כאן חשוב לציין שלחתונה מגיעים מכל רחבי הארץ.

אמיליה אניס: כלומר, זה לא משהו מקומי אלא באמת מגיעים מכל הארץ.

אמיליה אניס: הצפי שלנו הוא שהמספר הזה יעלה.

אמיליה אניס: תודה רבה.

יפעת שאשא ביטון: תודה רבה.

יפעת שאשא ביטון: אנחנו צריכים להקריא את הצו ואז להצביע?

נירה לאמעי רכלבסקי: כן.

נינה כהן קרן: ציינתי שמדובר בתקופה שתחל ב-10 ביולי ועד ה-31 ביולי, מספר המשתתפים בחתונה ובר מצווה או בת מצווה, תצומצם ככל שמדובר באירוע שמתקיים במבנה לעד 100 אנשים ולא יותר מ-50 אחוזים מהתפוסה של המקום.

לילך וגנר: לגבי ההחלה של סעיף העונשין על ההוראה החדשה, הרי לא נגענו בסעיף העונשין.

לילך וגנר: המשמעות היא שמי שמבצע טקס דתי שהוא לא חתונה או בר מצווה או בת מצווה או מה שמקביל בדתות אחרות, חובה עליו תהיה לעשות מנגנון לוויסות מספר הנכנסים.

לילך וגנר: אם הוא לא יעמוד בחובה הזאת, זאת תהיה עבירה פלילית.

לילך וגנר: זאת המשמעות של התיקון מבחינת העבירה הפלילית.

לילך וגנר: אני אקדים את שי ואומר שאנחנו באמת חושבים שצריך כלים נוספים להתמודד עם הדבר הזה והיום בוועדת החוקה אמורה להידון חלק מהצעת חוק ממשלתית לאפשרות להוציא צווי סגירה.

לילך וגנר: בעינינו זה עוד כלי אפקטיבי להתמודד עם ההפרות שיושבת הראש תיארה באופן כל כך חי וציורי ולצערנו זה המצב שקורה.

יפעת שאשא ביטון: תודה רבה.

יפעת שאשא ביטון: זה לא נכנס כאן אלא זה בעצם נכנס בחקיקה אחרת.

יפעת שאשא ביטון: מה שרלוונטי לנו, זה בעצם הנושא של מנגנון הוויסות.

שי סומך: אני אשלים את הדברים של לילך.

שי סומך: עולה צו הסגירה אבל עולים עוד שני תיקונים שזה גם הגדלת הקנס על אי עטיית מסכות מ-200 שקלים ל-500 שקלים וגם הסמכה של פקחים של רשויות מקומיות.

יפעת שאשא ביטון: אבל זה לא כאן.

שי סומך: לא.

שי סומך: זה בוועדת החוקה.

יפעת שאשא ביטון: זאת חקיקה מקבילה.

שי סומך: כן.

שי סומך: שלושה תיקונים.

משה אבוטבול: והכסף מגיע לרשויות.

שי סומך: נכון מאוד.

משה אבוטבול: לעודד אותם.

יפעת שאשא ביטון: תודה רבה על ההבהרה.

יפעת שאשא ביטון: מבחינת פרוצדורה, אנחנו צריכים להקריא את הצו או שאנחנו יכולים פשוט לגשת להצבעה?

נירה לאמעי רכלבסקי: להקריא אותו.

נירה לאמעי רכלבסקי: בתוקף סמכותה לפי סעיף 2(1) לחוק לתיקון ולקיום תוקפן של תקנות שעת חירום (נגיף הקורונה החדש – הגבלת פעילות) (להלן – החוק), ובאישור הוועדה המיוחדת לעניין נגיף הקורונה של הכנסת, של הכנסת, מצווה הממשלה לאמור:

נירה לאמעי רכלבסקי: בתוספת לחוק, בתקנות שעת חירום המובאות בה, בתקנה 5(ב)(12)(א), במקום פסקת משנה (1) יבוא: "(1) בכל עת לא ישהו באירוע מספר אנשים, ביחס של יותר מאדם אחד לכל 2 מטרים רבועים בשטח שבו מתקיים האירוע, ואולם לא ישהו באירוע מספר אנשים העולה על המפורט להלן, לפי העניין, למעט עובדי אולם האירועים:

נירה לאמעי רכלבסקי: באירוע לציון טקס דתי שאינו אירוע כאמור בפסקת משנה (א), ובכלל באירוע לציון הולדת בן או בת, או אירוע דומה בדתות אחרות – 50 אנשים".

נירה לאמעי רכלבסקי: זה ייכנס לחוק הקבוע.

נירה לאמעי רכלבסקי: קובעים לתקופה מסוימת הוראות אחרות.

נירה לאמעי רכלבסקי: בתקופה שמיום י"ח בתמוז התש"ף (10 ביולי 2020) ועד יום י' באב התש"ף (31 ביולי 2020), יראו כאילו בתקנות שעת חירום המובאות בתוספת לחוק, בתקנה 5(ב)(12(א)(1), במקום פסקת משנה (א) בא: "(א) בחתונות ובאירוע לציון בר מצווה או בת מצווה, או באירוע דומה בדתות אחרות – לגבי אירוע בשטח פתוח – 250 אנשים, ולגבי אירוע במבנה – מספר אנשים שלא יעלה על 50 אחוזים מהתפוסה המרבית של המקום ובלבד שלא יעלה על 100 אנשים".

נירה לאמעי רכלבסקי: בתקופת הוראת השעה, יש צמצום של המספר.

משה אבוטבול: גם אם זה מקום ענק, עד 100 אנשים.

יפעת שאשא ביטון: עד 100 אנשים.

יפעת שאשא ביטון: אם זה מקום קטן, לא יותר מ-50 אחוזים מהתפוסה.

משה אבוטבול: מקום פתוח, 250.

משה אבוטבול: גם במקום פתוח, המספר לא יעלה על 250.

יפעת שאשא ביטון: כן.

יפעת שאשא ביטון: לא יעלה על 250, בדומה למה שהיה לפני כן.

יפעת שאשא ביטון: אין כאן איזשהו שינוי מהותי.

יפעת שאשא ביטון: אנחנו עוברים להצבעה על אישור הצו.

יפעת שאשא ביטון: מי בעד?

יפעת שאשא ביטון: מי נד?

יפעת שאשא ביטון: מי נמנע?

יפעת שאשא ביטון: בעד – 3, נגד – 1, אין נמנעים.

יפעת שאשא ביטון: בעד – 3

יפעת שאשא ביטון: אושר

יפעת שאשא ביטון: הצו אושר.

יפעת שאשא ביטון: תודה רבה.

יפעת שאשא ביטון: הישיבה נעולה.